鏡鑷
作者：呂南公
朝代：宋

paragraphs: 鏡鑷亦何功，鏗鏗漫從事。
助人飾形骸，初若逞意思。
須毛何足簡，塵垢何足薙。
端爲兒女懷，豐靚以言貴。
余家在農畝，耘耔當傳世。
朝犁泥糊糊，暮耨草翳翳。
風搔日暴炙，姿狀難娬媚。
百年寄託身，顛倒皆順利。
顔紅黑何害，髮黑白亦是。
誰能妄去取，屑屑論姿致。
深村擬三逕，歲月治去計。
带經以隨牛，鏡鑷成相棄。